stanford-oval/wikipedia huggingface dataset:
אביהו בן-נון

| --- | --- |

 לידה:  24 בדצמבר 1939 (בן 84) גבעת עדה, פלשתינה (א"י) 
 מדינה:  ישראל ישראל
 השכלה:  בית הספר לטיסה 
 צאצאים:  ירון בן נון 
 מספר צאצאים:  5 
 השתייכות:   צבא הגנה לישראל
 תקופת הפעילות:  1957 – ינואר 1992 (כ־35 שנים)
 דרגה:   אלוף
 תפקידים בשירות
  מפקד טייסת 69  ראש מחלקת מבצעים בחיל האוויר    מפקד בסיס חצור   מפקד בסיס תל נוף  ראש להק אוויר   ראש מטה חיל האוויר   ראש אגף התכנון   מפקד חיל האוויר
 פעולות ומבצעים
   מלחמת ששת הימים    מלחמת ההתשה    מלחמת יום הכיפורים    מבצע שלום הגליל     המערכה ברצועת הביטחון  האינתיפאדה הראשונה
 תפקידים אזרחיים
 יו"ר חברת יוניברסל מוטורס ישראל (UMI)
 
אביהו בן-נון מדבר בפני חניכי קורס טיס 178
אביהו בן-נון (נולד ב-24 בדצמבר 1939) הוא אלוף במילואים שכיהן כמפקד ה-11 של חיל האוויר בין ספטמבר 1987 לינואר 1992.
בן-נון הוא בוגר מכללת חיל האוויר האמריקאי באלבמה, ולימודי מנהל עסקים. לאחר שחרורו מצה"ל פנה לעולם העסקים.
שירות צבאי

בן-נון נולד לחיה וחיים (בניוק) בן נון בגבעת עדה ב-1939. משם עברה המשפחה לקריית ים. בגיל 14 הצטרף לגדנ"ע אוויר, ובגיל 16.5 ערך את טיסת הסולו שלו על מטוס פייפר. בן-נון התגייס לקורס טיס מס' 29 בשנת 1957, וסיים אותו במגמת מטוסי קרב. הוא שירת כמדריך בבית הספר לטיסה, ומשנת 1963 היה טייס מיראז' 3. שירת כסגן מפקד טייסת 119 והשתתף בטיסות צילום במדינות אויב. ב-1966 התלווה אל עזר ויצמן לאיראן במסגרת ייעוץ למשטר השאה.
במלחמת ששת הימים היה סגן מפקד טייסת 116 (טייסת "מגיני הדרום"), טייסת מיסטר באותה תקופה. בן-נון קיבל את הפיקוד על הטייסת ביום פרוץ הלחימה, לאחר שמפקד הטייסת נפגע ונאלץ לנטוש את מטוסו. הוא פיקד על הטייסת במבצע מוקד, ובמסגרתו, הפציץ את אחד משדות התעופה המצריים ליד קהיר. בעיצומן של ההפצצות, הוא הבחין במטוס תובלה, מסוג אנטונוב המנסה לנחות במסלול ההמראה המופצץ. בן נון, שלא ידע על תכולת המטוס, החליט שלא לסטות מהמשימה שיעדיה היו מטוסי הקרב ומסלולי ההמראה. לימים, התברר שבמטוס היו בכירי המטכ"ל המצרי והמטכ"ל הסורי שחזרו מסיור בסיני, ובן נון סיכם שזו הייתה אחת ההחמצות הקשות של המלחמה.
אחרי המלחמה הוצב כסגן מפקד טייסת 119 (טייסת "העטלף"), שהטיסה אז מטוסי מיראז' 3, בבסיס תל נוף. ביולי 1967 הפיל בן נון מטוס מיג 21 מצרי מעל תעלת סואץ, ובאוקטובר באותה שנה הפיל מטוס מיג 21 מצרי נוסף מעל מצרים.
במרץ 1969 היה חבר בצוות הקליטה של מטוס הפנטום. בספטמבר 1969 מונה למפקד טייסת 69 ("טייסת הפטישים") שהטיסה באותה תקופה מטוסי פנטום, ופיקד עליה במהלך מלחמת ההתשה. טייסות הפנטום (יחד עם טייסת 201, "האחת", בפיקודו של שמואל חץ) הובילו את המערכה האווירית במלחמת ההתשה, ונשאו בעיקר הנטל והאבדות של ההפצצות האוויריות במלחמה זו. ב-18 ביולי 1970, במהלך מבצע אתגר לתקיפת סוללות טק"א במצרים, נפגע מטוסו מטיל קרקע אוויר מדגם SA-2. בן-נון החליט שלא לנטוש ולנסות לבצע נחיתת חירום ללא בלמים בבסיס רפידים. במהלך הנחיתה סטה המטוס מהמסלול, כן הנסע הקדמי נשבר והמטוס נגרר על פני הקרקע אך בן-נון והנווט לא נפגעו. שמואל חץ נהרג באותה גיחה. במלחמת ההתשה צבר בן-נון שתי הפלות נוספות: ב-30 ביולי 1970, במסגרת מבצע רימון 20, הפיל מטוס מיג 21 רוסי, שהמריא ממצרים, ובספטמבר 1972 הפיל מטוס סוחוי 7 שחדר לרמת הגולן.
במלחמת יום הכיפורים היה בן-נון ראש ענף תקיפה במטה החיל. בשנת 1974 יצא לחופשת לימודים.
בשנת 1975 מונה בן-נון לראש מחלקת מבצעים. הוא הופקד על תכנון החלק האווירי של מבצע אנטבה ב-1976. בשנים 1977–1982 פיקד על הבסיסים חצור ותל נוף. באפריל 1982 מונה לראש להק אוויר, ובדצמבר 1983 מונה לראש המטה. ב-6 ביוני 1985 מונה לראש אגף התכנון במטה הכללי והועלה לדרגת אלוף. בספטמבר 1987 מונה למפקד החיל, והחליף את עמוס לפידות.
בתקופת כהונתו נקלטו מסוקי ה-AH-64 אפאצ'י ("פתן"), נוספו לחיל מטוסי קרב מתקדמים (מטוסי ברק) ונערכו כ-550 תקיפות בלבנון. בינואר 1992 העביר את הפיקוד על החיל להרצל בודינגר.
במהלך שירותו צבר כ-5,000 שעות טיסה, 455 גיחות מבצעיות וארבע הפלות.
קריירה אזרחית

לאחר שחרורו מצה"ל התמנה בן-נון, בשנת 1993, כיו"ר חברת יוניברסל מוטורס UMI, יבואנית מכוניות ג'נרל מוטורס (GM) ושימש כיו"ר איגוד יבואני הרכב, ממנו פרש בסוף שנת 2007. בן-נון משמש כדירקטור במספר חברות וגופים עסקיים. בנוסף, הוא כיהן כיושב ראש עמותת חיל האוויר וכנשיא עמותת בית ט"ל, להנצחת יוצאי טרוכנברוד.
בשנת 1995 התגלתה בגופו מחלת פרקינסון וב-15 בדצמבר 2016 הוקרנה בערוץ הראשון בתוכנית "מבט", כתבה של מיכל רבינוביץ' על מספר חולי פרקינסון (ביניהם בן נון) שהחליטו לנסות על עצמם טיפול באמצעות מניטול ועל תוצאות הביניים של ניסוי עצמי זה.
בשנת 2004 הקים את FIRST ישראל, ארגון המעודד ילדים ובני נוער לעסוק בשילוב של מדע וטכנולוגיה על ידי בניית רובוטים. כיום מכהן כיושב ראש הדירקטוריון של הארגון.
ב-29 באפריל 2004 חתם על מכתב תמיכה של בכירי מערכת הביטחון בתוכנית ההתנתקות, הקובעת שהתכנית חיונית לביטחון ישראל.
נשוי לאריאלה ולהם חמישה ילדים. מתגורר במושב שדמה שליד גדרה.
קריאה נוספת

שמעון גולן, טילים על ישראל, הוצאת צה"ל/ המחלקה להיסטוריה, משרד הביטחון ומודן, 2020.
הערות שוליים

1 2  חנה זמר, ‏מוטיבציה שעולה מצוותי הקרקע, בטאון חיל האוויר 125, אוקטובר 1981, באתר הספרייה הדיגיטלית להיסטוריה ומורשת חיל האוויר
↑  ברכה סודית בפרסית, מעריב, 1 ביולי 1987.
↑  מירב הלפרין, אהרון לפידות, חליפת לחץ - דפים בספר הטיסות של חיל האוויר, משרד הביטחון – ההוצאה לאור, 2000, הפרק "מול הטילים", עמ' 101–105 - סיפור מבצע אתגר מנקודת מבטו של אביהו בן-נון
↑  אלוף חדש בצה"ל, מעריב, 7 ביוני 1985
↑  דרור מרום, אביהו בן-נון פורש מאיגוד יבואני הרכב, באתר News1 מחלקה ראשונה, 9 בדצמבר 2007
↑  עדנה אברמסון, אביהו בן נון נלחם בפרקינסון: "לא עושה לעצמי הנחות", באתר ynet, 27 במרץ 2014
↑  מבט -הצצה בלעדית למחקר ישראלי פורץ דרך, שייתכן כי מביא בשורה אמיתית למיליוני חולי פרקינסון, סרטון ביוטיוב, 15 בדצמבר 2016
↑  דירקטוריון וצוות, באתר first-israel (באנגלית)
↑  אטילה שומפלבי, בתגובה למכתב הרבנים: "מכתב אלופים" בעד התנתקות, באתר ynet, 29 באפריל 2004
| --- | --- |
בקרת זהויות :  NLI: 987007414844405171  VIAF: 34156218358004740473   WorldCat (עם VIAF): 34156218358004740473 
אביהו בן נון (מימין) ועמוס לפידות במפגש השנתי של ארבעת בוגרי קורס הטיס הראשון של חיל האוויר בבית עזר ויצמן, 1994
The Information

The Information (בעברית: המידע) הוא אלבומו העשירי של האמן האמריקאי בק, אשר יצא לאור באוקטובר 2006 על ידי אינטרסקופ רקורדס. הוא הופק ומוקסס על ידי שותפו הוותיק נייג'ל גודריץ'. בשונה מעבודותיו הקודמות עם נייג'ל גודריץ', סגנון האלבום הוא יותר היפ הופ וקצבי. ההקלטות החלו ב-2003 במקביל להקלטות האלבום Guero, אבל האלבום לא הושלם עד ל-2006.
רקע

לפני תחילת העבודה על האלבום, נייג'ל גודריץ' ביקש מבק ש"הוא רוצה לעשות אלבום היפ הופ" לפי בק. "במובן מסוים הוא כן, ומובן אחר הוא לא. יש בו שירי היפ הופ, והעבודות הקודמת שלי איתו היו Mutations וSea Change, שהם מעין אלבומים אינטרוספקטיביים, אז האלבום החדש הזה הוא מעין שילוב של שני העולמות האילו"
בריאיון לBBC,‏ בק סיפר שהאלבום היה "מכאיב" לעשייה:
זה התחיל בלי כאבים, והסתיים כשזה היה מכאיב. זה היה כאילו עשינו את האלבום פעם אחת, ואז עשינו אותו שוב, ואז עשינו אותו פעם שלישית. התחלנו את האלבום ב-2003, ונפגשנו כל שנה, המפיק [נייג'ל גודריץ'] ואני. ניקינו הכל, ונפטרנו מדברים שהתעייפנו מהם, הדברים שנראו נדושים.
הסינגל הראשון בצפון אמריקה היה "Nausea", שיצא באופן רשמי לרדיו ב-5 בספטמבר 2006. הסינגל הראשון בבריטניה היה "Cellphone's Dead", עם קליפ רשמי בבימויו של מישל גונדרי. הסינגל השני ששוחרר בארצות הברית הוא "Think I'm In Love".
רקע > וידאו קליפים

לחלק מהעותקים של האלבום צורף DVD בונוס של קליפים שצולמו במיוחד, אחד לכל שיר באלבום. בריאיון למגזין "Wired"‏, בק הסביר על עשיית הקליפים, אשר גם הופיעו באתר שיתוף הווידאו YouTube:
צילמנו סדרה של קליפים ביתיים עם תקציב נמוך לכל השירים באלבום. השגנו כמה מצלמות ומיקסר וידאו של 100$ מeBay וצילמנו 15 סרטונים טיפשיים ומאולתרים על גביי מסך ירוק. הזמנו את כל החברים והמשפחה שלנו אל האולפן להיות חלק מהאקשן.
רקע > עטיפה

העטיפה והחוברת שצורפו לאלבום הגיעו ריקות ואיתם הגיעו ארבעה דפי מדבקות שונים אשר נועדו למעריצים בשביל שיוכלו לעשות עטיפת אלבום משל עצמם. בק הסביר למגזין "Wired‏" שהוא רצה שלא יהיו שתי גרסאות דומות לעטיפת האלבום: "עטיפת האלבום הולכת להיות בהתאמה אישית. הרעיון הוא לספק משהו שקורא לאינטראקטיביות". לעומת זאת בגלל שקונספט עטיפת האלבום נתפס גימיק לחיזוק המכירות בחנויות, האלבום נמצא לא מתאים להיכנס למצעד האלבומים הבריטי.
רקע > מהדורת דלוקס

ב-27 בפברואר 2007, יצאה "מהדורת דלוקס" של האלבום. היא כללה את האלבום המקורי בתוספת שלושה שירי בונוס, דיסק נוסף עם שישה רמיקסים משירי האלבום, הדפסה מלאה של מילות שירי האלבום, DVD עם 15 הקליפים ה"ביתיים" של בק פלוס 2 הקליפים הרשמיים ל"Nausea" ו "Cellphone's Dead" ו4 דפי מדבקות שונים לעטיפת האלבום.
רשימת שירים

כל השירים נכתבו והולחנו על ידי בק, חוץ מרצועות 5, 12, 14 ו15 שנכתבו והולחנו על ידי בק ונייג'ל גודריץ'.
| מס' | שם | משך |
| --- | --- | --- |
| 1. | Elevator Music  | 3:38 |
| 2. | Think I'm in Love  | 3:20 |
| 3. | Cellphone's Dead  | 4:46 |
| 4. | Strange Apparition  | 3:48 |
| 5. | Soldier Jane  | 3:59 |
| 6. | Nausea  | 2:55 |
| 7. | New Round  | 3:26 |
| 8. | Dark Star  | 3:45 |
| 9. | We Dance Alone  | 3:57 |
| 10. | No Complaints  | 3:00 |
| 11. | 1000 BPM  | 2:32 |
| 12. | Motorcade  | 4:15 |
| 13. | The Information  | 3:46 |
| 14. | Movie Theme  | 3:53 |
| 15. | The Horrible Fanfare/Landslide/Exoskeleton  | 10:36 |
| משך כולל: | משך כולל: | 61:33 |
רשימת שירים > מהדורת דלוקס > רצועות בונוס

| רשימת השמעה> מס' | רשימת השמעה> שם | רשימת השמעה> משך | רשימת השמעה>  | רשימת השמעה>  | רשימת השמעה>  | רשימת השמעה>  | רשימת השמעה>  | רשימת השמעה>  | רשימת השמעה>  |
| --- | --- | --- | --- | --- | --- | --- | --- | --- | --- |
| 16. | Inside Out  | 3:43 |  |  |  |  |  |  |  |
| 17. | This Girl That I Know  | 2:43 |  |  |  |  |  |  |  |
| 18. | O Menina  | 2:09 |  |  |  |  |  |  |  |
רשימת שירים > מהדורת דלוקס > דיסק 2:רמיקסים

| רשימת השמעה> מס' | רשימת השמעה> שם | רשימת השמעה> משך | רשימת השמעה>  | רשימת השמעה>  | רשימת השמעה>  | רשימת השמעה>  | רשימת השמעה>  | רשימת השמעה>  | רשימת השמעה>  |
| --- | --- | --- | --- | --- | --- | --- | --- | --- | --- |
| 1. | Cellphone's Dead (Ellen Allien remix)  | 5:37 |  |  |  |  |  |  |  |
| 2. | Nausea (Bumblebeez remix)  | 2:28 |  |  |  |  |  |  |  |
| 3. | Dark Star (David Andrew Sitek remix)  | 4:08 |  |  |  |  |  |  |  |
| 4. | Nausea (The Chap remix)  |   |  |  |  |  |  |  |  |
| 5. | Cellphone's Dead (Jamie Lidell Limited Minutes remix)  | 4:32 |  |  |  |  |  |  |  |
| 6. | Cellphone's Dead (Ricardo Villalobos remix)  | 14:38 |  |  |  |  |  |  |  |
רשימת שירים > מהדורת דלוקס > דיסק 3: DVD

הדיסק מכיל את הקליפים הביתיים לכל השירים באלבום המקורי
הערות שוליים

↑  James Montgomery (26 ביוני 2006). "Beck Giving Fans Sticky Fingers With Quasi-Hip-Hop Album". MTV News. {{cite news}}:  (עזרה)
↑  "Beck's 'Painful' Album". BBC. 2 באוקטובר 2006. נבדק ב-2006-10-16. {{cite news}}:  (עזרה)
1 2  Eric Steur (בספטמבר 2006). "The Infinite Album" (Interview). 14.09. Wired. נבדק ב-2006-10-16. {{cite news}}:  (עזרה)
| --- | --- |
בקרת זהויות :  MusicBrainz release group: dce5fb18-24d8-386d-b5db-8c52c4c73c82
אוניברסיטה בעם

אוניברסיטה בעם היא תוכנית להשכלת מבוגרים ונוער אשר נוסדה ופעלה לראשונה באוניברסיטת תל אביב. התוכנית פועלת מאז שנת 2005. בנוסף לפעילותה באוניברסיטת תל אביב, פועלת התוכנית באוניברסיטה העברית, באוניברסיטת בן-גוריון ובאוניברסיטת חיפה.
מאחורי התוכנית עומדים יו"ר הוועד המנהל לשעבר של אוניברסיטת תל אביב, דב לאוטמן, ראש החטיבה לתוכניות מיוחדות, פרופ' דוד מנשרי ודיקן הפקולטה למשפטים לשעבר, הפרופ' אריאל פורת. יוזמת התוכנית, ד"ר עדי קול, כיהנה כראש התוכנית והמנחה האקדמית שלה. כיום משמשת כמנכ"לית ענת אלדר וטין.
אוכלוסיית התלמידים

המשתתפים בתוכנית מגיעים לקמפוס האוניברסיטה פעם בשבוע למשך שני סמסטרים ולוקחים חלק באחד מארבעה קורסי מבוא: משפטים, רפואה, מנהל עסקים, ופסיכולוגיה.
עם הקמת התוכנית עמד מספר המשתתפים בה על 200 תלמידים, וב-2022 הגיע מספר התלמידים לכ-1,600 בשנה. החל משנת 2010 פועלת התוכנית גם באוניברסיטת בן-גוריון בנגב. כיום פועלת התוכנית גם באוניברסיטה העברית בירושלים ובאוניברסיטת חיפה. מרבית התלמידים מופנים לתוכנית על ידי רשויות רווחה ועמותות המטפלות באוכלוסיות בסיכון. עם זאת, התוכנית פתוחה גם למשתתפים הנרשמים אליה באופן עצמאי.
סגל ההוראה

מנחי הקורסים הניתנים בתוכנית הם סטודנטים לתואר ראשון בשנים המתקדמות ללימודיהם. הסטודנטים המנחים בתוכנית לוקחים חלק בקורס אקדמי שנתי במסגרתו הם עורכים היכרות עם אוכלוסיית היעד, מגבשים את מערכי השיעור, רוכשים מיומנויות הדרכה, ועוסקים בבחינה, גיבוש וחיזוק עמדות ומחויבות חברתית. קורס זה, כמו גם עבודת ההוראה, מזכים את הסטודנטים בנקודות אקדמאיות הנצברות לצורך קבלת התואר. רכזי המגמות בתוכנית הם סטודנטים מצטיינים בוגרי התוכנית.
מהלך הלימודים

התלמידים מגיעים לאוניברסיטה פעם בשבוע (החל מחודש נובמבר ועד תום שנת הלימודים האקדמית)
התוכנית מספקת לתלמידים הסעות מאורגנות, מזון ועזרי לימוד
כל קבוצת תלמידים משתתפת בקורס מבוא שנתי אחד ובסיומו זוכה בתעודת גמר. תלמיד שסיים בהצלחה קורס מבוא אחד רשאי להמשיך ולקחת קורסים נוספים בשנת הלימודים הבאה
במהלך כל קורס יוצאים התלמידים לסיורי שטח לימודיים (לדוגמה: תלמידי הקורס מבוא למשפטים מבקרים בבית המשפט העליון ובכנסת, תלמידי הקורס מבוא לרפואה מבקרים בבתי חולים וכדומה) ופוגשים אנשי מקצוע מובילים בתחום
בסיום כל קורס נדרשים התלמידים לבצע פרויקט סיום, שבו הם מיישמים את הידע שרכשו
התוכנית מעודדת תלמידים להמשיך בלימודים פורמליים ואף מסייעת במתן מלגות לימודים לתלמידים מצטיינים.
מטרות הפרויקט

התוכנית מציגה את מטרתה: "התוכנית חותרת לצמצום פערי הידע וההשכלה, ולהשוואת הזדמנויות בקרב אוכלוסיות מוחלשות בישראל, על ידי יצירת קשר בלתי אמצעי, ולמידה הדדית בינן לבין אחד ממוקדי הכוח המשפיעים בחברה – האקדמיה".
התוכנית מפגישה בין פלחי האוכלוסייה השונים - האינטראקציה בין הסטודנטים והמשתתפים בתוכנית מובילה לדיאלוג החורג מן הטקסט הלימודי, ומאפשר לשתי הקבוצות להכיר טוב יותר, ולהעצים זו את זו.
מטרות הפרויקט > למען התלמידים

העצמה - הענקת ידע שימושי וכלים ישימים אשר יסייעו להם להתמודד טוב יותר בחיי היומיום
העשרה - הענקת ידע כללי בנושאים שונים, חלקם הנוגעים ישירות לחיי היום יום וחלקם יסייעו בפיתוח והעשרה
גישור על פערים חברתיים - צמצום פערי מידע ומזעור התלות החברתית. כמו כן יצירת קשר בלתי אמצעי לאחד ממוקדי הכוח המשפיעים - האקדמיה
מטרות הפרויקט > למען הסטודנטים

העצמה חברתית - היכרות עם אוכלוסיות שונות, הבנת הבעיות והצרכים הייחודיים ובניית גשר מתוך כבוד הדדי וזהות מטרות
העצמה אקדמית - במרבית החוגים באוניברסיטה כובד המשקל של התהליך הלימודי נתון בעיקר לשינון עובדות ונתונים, ומקבל פחות ביטוי מעשי ושימושי לידע הנלמד. כאשר תלמיד נדרש להעביר את החומר הנלמד הלאה כמורה, עליו להפנים את החומר ולהבין אותו לעומק על מנת שיוכל להתמודד עם שאלות, ואף להרחיב את ידיעותיו כדי שיוכל להתאים את נושאי השיעור לקהל היעד. היכולת להסביר ולפשט נתונים ומידע סבוך תעמיק את הבנת הסטודנטים בחומר הנלמד, ובכל שימוש עתידי בו
העשרה - פיתוח יכולות הדרכה, מיומנויות העברת מסרים, שיתוף פעולה ועבודות צוות (הדרכה בצוות של 3–4) ועמידה מול קהל
מטרות הפרויקט > למען החברה

צמצום פערים חברתיים
רכישת מיומנויות אשר אינן נלמדות באף מסגרת חינוכית אחרת
פתיחת שערי האוניברסיטה בפני אוכלוסיות חדשות
גישה בלתי אמצעית ל"שטח" שמאפשרת איסוף מידע עדכני ורלוונטי אשר הופך את "אוניברסיטה בעם" לגוף המסייע לאוניברסיטה בעבודת המחקר
הערות שוליים

↑  חזון, באתר "אוניברסיטה בעם"
אופיר נצר

אופיר נצר (נולדה ב-13 במאי 1996) היא מתעמלת ישראלית, אלופת ישראל לשנת 2018 ואלופת המכביה (2017) במכשיר הקפיצות.
קריירה

אופיר נצר נולדה וגדלה במושב מולדת. האליפות אירופה בשנת 2013 אשר נערכה במוסקבה, סיימה נצר במקום הרביעי בגמר מכשיר הקפיצות עם ציון ממוצע של 14.166 נקודות.
בשנת 2017, זכתה נצר במדליית זהב במכשיר הקפיצות במכביה העשרים עם תוצאה של 13.438 נקודות.
בשנת 2018 זכתה נצר במדליית הזהב במכשיר הקפיצות בטורניר סומבטהיי מסבב גביע העולם כאשר סיימה עם ציון ממוצע של 13.600 נקודות, זאת לאחר שהעפילה לגמר מהמקום השמיני. באותה השנה זכתה נצר באליפות ישראל בקרב-רב עם תוצאה של 47.550 נקודות. נצר גם זכתה במדליות זהב על כל ארבעת המכשירים באליפות זו.
באליפות העולם 2021 שנערכה ביפן, סיימה נצר במקום השישי בגמר מכשיר הקפיצות כאשר סיימה עם ציון ממוצע של 13.616 נקודות. לגמר היא העפילה מהמקום השמיני במוקדמות עם ציון ממוצע של 13.516 נקודות והפכה למתעמלת הישראלית הראשונה שמעפילה לגמר באליפות עולם.
חייה האישיים

נצר היא בוגרת תואר ראשון בחינוך וחברה, עם התמחות בספורט בקריה האקדמית אונו
הערות שוליים

↑  מערכת וואלה! ספורט‏, מכביה 2017: שליטה ישראלית בהתעמלות, זהב למישה זילברמן, באתר וואלה, 11 ביולי 2017
↑  אורן אהרוני, מכובד: אופיר נצר סיימה במקום השישי בשולחן הקפיצות באליפות העולם, באתר ynet, 23 באוקטובר 2021
ערך זה הוא קצרמרבנושא ספורטאים ישראלים. אתם מוזמנים לתרום לוויקיפדיה ו.
אורן בן סימון

| --- | --- |
 מדינה:  ישראל 
 מקום לימודים:  קמרה אובסקורה - בית הספר לאמנות 
 פרופיל ב-IMDb
 
אורן בן סימון הוא במאי, תסריטאי ומשורר ישראלי.
ביוגרפיה

יצירת ביכוריו של בן סימון, סדרת הטלוויזיה הפסיכאדלית "בקצב הקצב", שודרה בערוץ HOT3 טלוויזיה בכבלים וב-Yes הטלוויזיה בלוויין.
בשנת 2008 יצר בן סימון את סרט הפרודיה הקצר "מחוז השפיות" בחסות קרן מקור לקולנוע וטלוויזיה. בסרט משחקים, ירון ברובינסקי, שירי נדב נאור, גדי פור והתקליטן, בוגי בן.
בשנת 2010 אורן שימש כאיש הקונספט של מועדון "הריף ראף" בתל אביב הקטנה.
באוגוסט 2019 יצא לאקרנים סרט הקולנוע העלילתי, "מוריס" של בן סימון בסרט מובא סיפורו של משורר אורבני מחוספס ואהובתו המאנית-דיפרסיבית שנרפאת באמצעות השירה. הסרט נתמך על ידי קרן יהושע רבינוביץ' לאמנויות.
[דרוש מקור][דרוש מקור]
בשנים 2022-23 יצאו לאור 5 סינגלים של אורן בן סימון ולהקתו בהשתתפות נלי פולי, יוני טננבאום.
באוגוסט 2024 יצא לאור האלבום, "כל שיר להיט!" בהפצת חברת התקליטים קמע!
הערות שוליים

↑  שנות השבעים החלופיות: סדרת "בקצב הקצב", באתר הבלוג של אלי אשד, ‏19 ביולי 2005
↑  רוגל אלפר, שכיית חמדה תלושה, באתר הארץ, 17 בפברואר 2002
אורי קליין, חדש על המסך, באתר הארץ, 29 בינואר 2002
ניר קיפניס, ‏לא עומד בקצב, באתר גלובס, 4 בפברואר 2002
↑  אמיר בוגן, סרט וראיון: אורן בן סימון מחפש שפיות, באתר ynet, 23 בנובמבר 2010
↑  אמיר בוגן, התגעגענו: כוכב "אלכס חולה אהבה" חוזר למסך בסרט חדש, באתר ynet, 20 במרץ 2018
↑  אמיר בוגן, איתן סנה: "ההצלחה של 'אלכס חולה אהבה' הייתה טראומטית", באתר ynet, 7 באפריל 2018
↑   רועי צ'יקי ארד, תיאטרון הבובות שלא חושש להיות מטריד, באתר הארץ, 5 באוקטובר 2016
| --- | --- |
בקרת זהויות :  NLI: 987007395174705171  VIAF: 60156130867858310631   WorldCat (עם VIAF): 60156130867858310631
אופיר סגרסקי

| --- | --- |

 לידה:  25 בינואר 1993 (בת 31) מודיעין-מכבים-רעות, ישראל 
 שם לידה:  יעל סגרסקי. 
 סוגה מועדפת:  סטנד-אפ 
 מדינה:  ישראל 
 
אופיר סגרסקי (נולדה ב-25 בינואר 1993) היא סטנדאפיסטית, עיתונאית, שחקנית, פעילה פמיניסטית, כותבת ויוצרת תוכן ישראלית.
ביוגרפיה

סגרסקי נולדה וגדלה במכבים-רעות בשם יעל סגרסקי. עד גיל 14 למדה במסגרות המקומיות, משם עברה ללימודי תיאטרון בתלמה ילין. במסגרת לימודיה שיחקה בהצגות שונות והשתתפה בהצגה "בודדה באפלה" בתיאטרון הספרייה.
בזמן לימודיה בתיכון, שיחקה בתפקיד יוכי בסרט הקולנוע "הדקדוק הפנימי", בבימויו של ניר ברגמן. כשנה לאחר מכן הופיעה בתפקיד משנה בסדרה "2.3 בשבוע". עד 2016 השתתפה בסדרות "פרופיל 64", "בת אל הבתולה" ו"רון", וכן בסרט "שבוע ויום". באותה שנה סיימה לימודי משחק תלת-שנתיים בבית הספר הגבוה לאמנויות של מכללת "סמינר הקיבוצים", ואז התרחקה מעולם המשחק לטובת קריירת עיתונות.
ב-2017, לאחר שפרסמה בו מספר טורי קומיקס סאטיריים, הפכה סגרסקי לחברת מערכת, כתבת ומגישת וידאו במגזין התרבות והפנאי "Time Out תל אביב". במסגרת עבודתה עסקה במגוון נושאים, בעיקרם יחסים, נשיות, פמיניזם ותרבות. במקביל עלתה לראשונה על במות הסטנדאפ, והופיעה מעת לעת בבמות פתוחות בתל אביב.
בינואר 2019 שינתה את שמה מיעל לאופיר. החל משנת 2019 פתחה בקריירת עיתונות עצמאית והחלה לפרסם כתבות באתרים "וואלה!", "ynet", "מאקו", "את, "בלייזר" ואתרים נוספים, במקביל להיותה סטנדאפיסטית ויוצרת רשת פמיניסטית. היצירה הראשונה שלה שזכתה לחשיפה ויראלית היא סדרת הרשת "סגורסקי", שיצרה עם בן זוגה, הצלם ועורך הטיקטוק שרון בנימין. בסדרה מציגה סגרסקי מדי פרק מונולוג סאטירי בנושאים חברתיים, בדגש על סוגיות מגדריות מנקודת מבט פמיניסטית וקומית.
ב-2019 נחשפה לעולם הפטיש והבדס"מ (BDSM), ומאז מדברת על כך באתרים ובפלטפורמות השונות. במסגרת תכניה בנושא, סגרסקי משלבת את האג'נדה הפמיניסטית כשהיא עוסקת בזכותן של נשים לכבוד ללא קשר להעדפותיהן המיניות.
בשנת 2020 ייסדה קהילת פייסבוק עבור נשים סטנדאפיסטיות, אשר מתוכה נולד מאבק מתוקשר נגד הטרדות מיניות בקהילה, שסגרסקי הייתה ממובילותיו. בינואר 2021 עלתה שוב לכותרות בשל חשיפת התנהגותו המינית הבוטה של ארז דריגס, שחקן ויוצר הסדרה "חזרות". בעקבות המהלך עוררה מודעות לסוגיית ההטרדות המיניות המילוליות, אך גם ספגה ביקורת ציבורית ממי שטענו כי חומרת המעשים המיוחסים לשחקן נמוכה, ועל כן איננה מצדיקה תגובה מסוג זה.
בשנת 2021 העלתה את "סגורסקי - המופע", מופע סטנדאפ פמיניסטי ברוח סדרת הרשת.
ב-2021 תבעה במהלך מתוקשר איש זר ששלח לה דיק פיק (תמונה של איבר מינו) ללא הסכמה. התביעה נסגרה בפשרה מחוץ לכותלי בית המשפט. סגרסקי עודדה נשים אחרות לתבוע במסגרת אזרחית על הטרדות מיניות ברשת, ופועלת רבות על מנת למגר תופעה זו. בהשראת המהלך קם מיזם "קיק-פיק", מערכת לתביעה מהירה של מטרידים ברשת.
באותה שנה גם הגדירה את עצמה באופן ציבורי כאל-הורית, וקראה לתת לגיטימציה חברתית לנשים שאינן רוצות ילדים. במקביל, החלה לעסוק בנושא הא-מונוגמיה (אנ'), לעודד סובלנות למערכות יחסים על סקאלה זו, ולנפץ סטיגמות באשר לנשים שמקיימות מערכות יחסים אינטימיות מרובות.
הערות שוליים

↑  בשם שמים: הלכתי לקבליסט ושיניתי את שמי בהיותי חילונית לגמרי, ינואר 2019, timeout
↑  תחיה ברק, "ארז דריגס צריך לשנות את היחס, אבל לא הייתה לי כוונה שתיגמר לו הקריירה", באתר ynet, 28 בפברואר 2021
↑   אחרי שפוצצה את פרשת ארז דריגס: אופיר סגרסקי לא מתחרטת, סרטון בערוץ "כאן חדשות", באתר יוטיוב (אורך: 10:37)
↑  ליאור שלו, ‏"אין סיבה שאישה תקבל תמונת עירום נגד רצונה ולא תדרוש פיצוי מהמטריד", באתר ‏מאקו‏, 1 במרץ 2021
אורן ברזילי

| --- | --- |

 לידה:  12 ביוני 1973 (בן 51)
 מוקד פעילות:  ישראל 
 שפה מועדפת:  עברית 
 orenbarzilay.co.il
 
אורן ברזילי (נולד ב-12 ביוני 1973) הוא זמר ומוזיקאי ישראלי. סולן להקת הרוק "מופע הארנבות של ד"ר קספר".
ביוגרפיה

ברזילי גדל בחולון, קיבל שיעורי גיטרה אצל אמנים כמו ארז נץ ודודי לוי ובמקביל אף החל לכתוב שירים וניגן בלהקות שונות בחולון שהמפורסמת ביותר הייתה להקת "Rust". בשנת 1991 ענה למודעה שפרסם שי להב שחיפש מוזיקאים לחבור אליו. המפגש הביא את השניים להקים את ההרכב "מופע הארנבות של ד"ר קספר". הלהקה פעלה 5 שנים, תקליטה הראשון הגיע לאלבום זהב, ואילו שני האלבומים הבאים נכשלו יחסית והיא התפרקה בשנת 1996.
לאחר פירוקה של הלהקה, ברזילי הקים להקה חדשה בשם "נורמה ג'יין", שערכה חזרות במרכז הקהילתי של חולון ותכננה לנסוע ללונדון כדי לכבוש את בריטניה אך ברגע האחרון שניים מחברי הלהקה חזרו בהם.
חודש לאחר מכן נסע ברזילי לניו יורק ולאחר 4 חודשים הקים להקה בשם "the sugar lights" שלא החזיקה מעמד זמן רב. ברזילי החליט להתמחות במוזיקת ראפ ואף למד הנדסת סאונד. לאחר מכן עבד שנה וחצי בחברת הסטארטאפ של אחיו, חזר לניו יורק הקים לייבל משלו, צבר ניסיון במוזיקת היפ הופ והחל להפיק אלבומי היפ הופ.
בשנת 2004 חזר ברזילי לארץ והתארח במופע של שי להב, השניים ראו כי להקתם זוכה להכרה גדולה יותר מאשר ימי השיא שלה והחליטו להתאחד לסיבוב הופעות קצר שהניב אלבום הופעה וסיבוב הופעות נוסף ב-2005.
במחצית השנייה של שנת 2005 הקים ברזילי את להקת בין לבין ("BenLaVain") הניו יורקית עם הישראלים אביטל אורי (תופים) וקרן בר-ניר (באס, קולות רקע). אלבומה הראשון של הלהקה, come on people, שיצא בספטמבר 2005 מדבר על הפרספקטיבה של תושב ניו יורק שלא נולד בה ועל החיים בה.
בשנת 2008 יצא ההרכב החדש ללהקת "מופע הארנבות של ד"ר קספר" לסיבוב הופעות לציון 15 שנה לאלבום הבכורה וכחימום לקראת האלבום החדש.
ביולי 2008 אובחן אורן ברזילי כסובל מתסמונת גייאן-בארה. כל גופו שותק מלבד מהנשימה. לאחר שיקום ממושך חזר להופיע באפריל 2009.
בשנת 2010 הוציא את הסינגל "Dark Blue" ואלבום סולו שכולו באנגלית, המרבה לשוחח על הזמן בו היה משותק בשם "שדים של עצב סופות של אושר". וגם יצא באותה תקופה, סיבוב הופעות בסלון ביתו שבו הוא שר שירים מהאלבום שלו.
בשנת 2016 השתתף בסדרת הדוקו-ריאליטי המצליחה "מחוברים+" (עונה 7) והוציא 3 סינגלים חדשים.
ב 12 בינואר 2017 הוציא את אלבום הסולו הראשון שלו בעברית "שומר הלב" ובו 9 שירים פרי עטו, אשר זכה לביקורות טובות. להיטי האלבום הם: "כל מה שאני רוצה" ו"שומר הלב". זמן קצר לאחר מכן, התחיל לקדם את האלבום שלו בהופעות עם להקת מופע הארנבות של ד"ר קספר. ביוני 2017 התחיל להופיע לבדו ברחבי הארץ.
ביוני 2017 הוציא גרסת קאבר ללהיט האייטיז "מאמי" של מיכאל מחפוד פטישי. בשנת 2019 יצא אלבום הסולו השני שלו בעברית, "בתפילות שלי". להיטי האלבום הם: "אומר דברים בשקט" ו"בתפילות שלי".
ב-2022 עלה המופע "הזוג המוזר" המשותף לאורן ברזילי ולשף ישראל אהרוני, בו הם מספרים סיפורים אישיים ושרים ביחד.
הערות שוליים

↑  נרקיס טפלר‏, אורן ברזילי אובחן במחלה נדירה, באתר וואלה, 5 באוגוסט 2008
↑  "הזוג המוזר״ - ישראל אהרוני ואורן ברזילי: השירים והסיפורים מאחורי מנגינות החיים, באתר אקורד
| מופע הארנבות של ד"ר קספר |
| --- | --- | --- |
שי להב • אורן ברזילי • אורן זיו • יובי חייבי • אריאל פוליאקוב
צביקה כהן • שי נובלמן • איציק רייזנברג • גלעד פסטרנק • ניסו כאביה
| אלבומי אולפן | מופע הארנבות של ד"ר קספר (1993) • מופע הארנבות של ד"ר קספר 2 (1994) • הו הו (1995) • סוף לא טוב (2009) • בן חורג (2011) • מנגינות (2015) |  |
| אלבומי אוסף | מופע הארנבות של ד"ר קספר - האוסף (2013) |  |
| אלבומי הופעה | מופע הארנבות של ד"ר קספר בהופעה חיה (2005) |  |
| --- | --- |
בקרת זהויות :  MusicBrainz: c7a72780-1d42-4ac6-bd4e-8aa9c0347ce8  VIAF: 308279690   WorldCat (עם VIAF): 308279690